《噪鹊行》
明代·景旸

鹊鹊复鹊鹊，春明飞向深树落。
树边人家怀抱恶，去年征夫从卫霍。
边头烽火接回中，羽书昼警清夜同。
一自将军度河曲，天山万里风云空。
边头战血赤河水，战士磨刀寒落指。
天子深坐甘泉宫，回头北顾常拊髀。
树头鹊噪如有知，朝来蟢子檐前垂。
夫君封侯应有期，凤奁鸾镜当窗移。

作者简介：景旸（1476--1524），仪真（今江苏仪征）人，上元籍。字伯时，号前溪。明正德三年进士，一甲第二名，榜眼。与乡人蒋山卿、赵鹤、朱应登，并称江北四才子。